arnastofnun/IGC-2024 huggingface dataset:
İlkay Gündoğan

İlkay Gündoğan, (fæddur 24. október 1990 í Gelsenkirchen) er þýskur knattspyrnumaður af tyrkneskum ættum sem spilar með Manchester City í ensku úrvalsdeildinni og þýska landsliðinu.
Francis Schaeffer

Francis August Schaeffer var amerískur evangelískur kirkjuleiðtogi, trúarlegur heimspekingur og rithöfundur. Hann var þekktastur fyrir að stofna með konu sinni, Edith Seville Schaeffer, L´Abri sem var evangelískt trúarsamfélag með búsetu í Sviss.

Æfi.

Francis var fæddur í Bandaríkjunum og stundaði nám í "Hampden sydney háskóla" þar sem hann útskrifaðist árið 1935 og giftast hann Edith Seville það sama ár. Francis fór síðan í prestaskóla í Baltimore sem hét "Faith Theological Seminary" þar sem hann útskrifaðist árið 1938. Hann starfaði svo sem prestur í Pennsylvaníu og Missouri en flutti síðan til Sviss árið 1948 þar sem hjónin stofnuðu L´Abri samtökin árið 1955. Samtökin vöktu mikla athygli og þá sérstaklega hjá ungu fólki. Þau voru síðan stækkuð og voru þau þá í Svíþjóð, Frakklandi, Hollandi, Kanada, Bretlandi og Bandaríkjunum. Francis hélt áfram að starfa að samtökunum þar til hann dó úr krabbameini árið 1984.

Áhrif á pólitík.

Francis hafði mikil áhrif á að koma fylgjendum mótmælendatrúar til áhrifa í pólitík á áttunda og níunda áratugnum. Aðal baráttumál hans var að berjast gegn fóstureyðingu og kom hann skoðunum sínum gegn fóstureyðingu á framfæri með bók sinni "A Christian Manifesto" ásamt bók og kvikmyndaseríu að nafni "Whatever Happened to the Human Race. A Cristian Manifesto" sem gefin var út árið 1981 af Francis var ætluð til þess að sporna gegn Kommúnistaávarpinu og var álit Francis í að ástæðan fyrir vandamálum veraldar væri vegna þess að samfélagið væri að víkja frá kristnu hugarfari.

Tenglar.

http://www.labri.org/

Heimildir.

Fyrirmynd þessarar síðu var síðan um Francis Schaeffer á ensku Wikipedia
Boogaloo hreyfingin

Boogaloo hreyfingin (e: Boogaloo movement, Boogaloo Bois) er vopnuð hreyfing í Bandaríkjunum sem aðhyllist róttæka hægristefnu, er andsnúin ríkisvaldi og reglum um skotvopnaeign. Meðlimir hreyfingarinnar segjast vera að undirbúa sig undir Annað Borgarastríð, sem þeir kalla "the boogaloo". Félagar í samtökunum hafa sumir tengsl við hvíta þjóðernishyggju og nýnasisma. Meðlimir Boogaloo hreyfingarinnar ganga oft vopnaburð hálf sjálfvirkum rifflum á almannafæri, klæddir í herklæðanað og vesti yfir Hawaii-skyrtur.

Boogaloo Bois vilja fjötralaus byssuréttindi og mótmæla eiginlega öllum hugmyndum varðandi herta byssulöggjöf. Vopnaburður er lykilatriði hjá Boogaloo Bois og vilja alls ekki missa nein réttindi til að bera byssur, þeir vilja enga fjötra í þeim málum.

Saga.

Boogaloo hreyfingin er hluti hreyfingar vopnaðra hægrisinnaðra hópa sem eru kallaðar militia-hreyfingin (e: Militia movement). Militia-hreyfingin á sér langa sögu, en hún blómstraði á tíunda áratug 20. aldar í kjölfar árása alríkislögreglunnar á Ruby Ridge í Idaho 1992, og Waco, Texas 1993. Félagar militiahreyfingarinnar hafa barist gegn hertum reglum um skotvopnaeign og vopnaburð á almannafæri. Vopnaðar hreyfingingar héldu sig þó að mestu til hlés opinberlega þar til á síðustu árum þegar félagar þeirra hafa í vaxandi mæli mætt á mótmæli þungvopnaðir og í einkennisklæðnaði. Ein þessara hreyfinga er Boogaloo hreyfingin.

Boogaloo hreyfingin kom fyrst fram 2012, en kom fyrst fram á sjónarsviðið 2019. Hreyfingin vakti mikla athygli í tengslum við mótmæli Black Lives Matter gegn lögregluofbeldi í kjölfar morðins á George Floyd.

Þó sumir meðlimir hreyfingarinnar hafi sagst standa með Black Live Matter hreyfingunni í baráttunni gegn lögregluofbeldi eða væru aðeins mættir til að halda uppi röð og reglu og vernda verslanir og fyrirtæki fyrir skemmdarvörgum voru aðrir sem vildu nota mótmælin til að koma af stað kynþáttastríði. Meðlimir hreyfingarinnar nýttu mótmælin til að ráðast á löggæslu og ögra yfirvaldinu.

Morð og lögbrot sem tengjast Boogaloo hreyfingunni.

Síðan 2019 hafa allavega 31 meðlimir Boogaloo hreyfingarinnar verið handteknir og 5 dauðsföll hafa verið tengd við hreyfinguna. Ástæða handöku hjá meðlimum og sakarefni hafa verið vegna hlutdeildar í morðum, samsæri vegna skemmda ýmist vegna íkveikju og sprengjum, vopnaburð með óskráðum vopnum sem þeir voru ekki með leyfi til að bera. Ásamt því að hefja óreiðir, óspektir og bera fíkniefni.
Forsetakosningar í Bandaríkjunum 2004

Forsetakosningar í Bandaríkjunum 2004 fóru fram þriðjudaginn 2. nóvember 2004. George W. Bush sitjandi forseti og Dick Cheney sitjandi varaforseti unnu sigur á John Kerry, öldungadeildarþingmanni fyrir Massachusetts, og John Edwards, öldungadeildarþingmanni fyrir Norður-Karólínu.
Jesús Gil

Gregorio Jesús Gil y Gil (12. mars 1933 – 14. maí 2004) var spænskur athafnamaður og stjórnmálamaður. Hann vakti athygli fyrir harðar hægrisinnaðar skoðanir sínar og óheflaða framkomu. Jesús Gil var lengi borgarstjóri í borginni Marbella í Andalúsíu og forseti stórliðsins Atlético Madrid.

Ævi og störf.

Gil auðgaðist á sjöunda áratugnum þegar fyrirtæki hans reisti fjölda íbúðahverfa til að mæta sívaxandi húsnæðisþörf á Spáni. Árið 1969 varð stórslys þegar ein af byggingum hans, í San Rafael í úthverfi Segóvíu, hrundi og 58 manns létu lífið. Rannsókn í kjölfarið leiddi í ljós víðtækt misferli þar sem byggt hafði verið án samráðs við arkitekta eða eftirlitsmenn. Gil var dæmdur til fimm ára fangelsisvistar en var náðaður af Fransisco Franco að einu og hálfu ári liðnu.

Árið 1987 var Gil kjörinn forseti Atlético Madrid og hét þá þegar að koma félaginu á toppinn á Spáni. Í því skyni varði hann háum fjárhæðum til leikmannakaupa, en þegar það gaf litla raun greip hann oftar en ekki til þess ráðs að ráða og reka knattspyrnustjóra félagsins. Hann var stóryrtur í fjölmiðlum og kom sér ítrekað í vandræði, m.a. vegna kynþáttaníðs varðandi hollenska félagið Ajax Amsterdam. Stjórnarhættir hans hjá Atlético leiddu að lokum til dómsmálarannsóknar.

Gil nýtti sér frægðina úr fótboltanum til að hefja stjórnmálaferil árið 1991. Hann stofnaði stjórnmálaflokkinn "Grupo Independiente Liberal" (sem bar skammstöfunina GIL) sem boðaði harðlínu hægristefnu. Flokkurinn bauð fram til sveitarstjórnar í borginni Marbella og var Gil kjörinn borgarstjóri á grunni loforða um að taka hart á smáglæpum. Það bar árangur til skemmri tíma litið, en því fylgdu ýmis mannréttindabrot þar sem lögreglan sýndi t.d. vændiskonum og eiturlyfjaneytendum harðræði og útigangsfólki var greitt fyrir að fara á brott. Á sama tíma varð Marabella-ströndin athvarf fyrir erlenda stórglæpamenn, svo sem rússneska mafíósa.

Andstæðingum Gil þótti framganga hans lítt við hæfi borgarstjóra, þannig kallaði hann stjórnmálakonu úr röðum Sósíalistaflokksins portkonu. Hann lét koma upp brjóstmynd af fasistaleiðtoganum Franco í ráðhúsbyggingunni og var kunnur fyrir að ganga um götur borgarinnar og hrópa ókvæðisorð að vændiskonum og heimilisleysingjum. Stjórnmálaferlinum lauk þó ekki fyrr en árið 2002 þegar honum var vikið úr embætti fyrir lögbrot. Hann hlaut stuttan fangelsisdóm og var bannað að gegna opinberum embættum næstu 28 árin. Ekki reyndi á það bann því árið 2004 lést hann af völdum heilablóðfalls.
Sjúkraliðafélag Íslands

Sjúkraliðafélag Íslands er íslenskt stéttarfélag sjúkraliða.

Fagfélag sjúkraliða var stofnað árið 1966 en Sjúkraliðafélag Íslands var stofnað á árinu 1991. Félagsmenn eru um 2000. Félagsmenn starfa bæði við almenna og sérhæfða umönnun sjúklinga. Sjúkraliðar starfa innan heilbrigðiskerfisins, á sjúkrahúsum, heilsugæslustöðvum, dvalar- og hjúkrunarheimilum og á sambýlum fyrir fatlaða.

Sjúkraliðafélag Íslands semur um kaup og kjör félagsmanna við ríkið, Samband íslenskra sveitarfélaga, Reykjavíkurborg og Samtök fyrirtækja í velferðaþjónustu.

Félagið er eitt aðildarfélaga BSRB og er aðili að Evrópusamtökum sjúkraliða.
Alavés

Deportivo Alavés, S.A.D , oftast þekkt sem Sporting Alavés eða bara Alavés, er spænskt knattspyrnufélag með aðsetur í Vitoria-Gasteiz í Baskahéraði Spánar. Félagið var stofnað árið 1921, það spilar í La Liga. Heimavöllur þess er Mendizorrotza.
Charleston (Suður-Karólínu)

Charleston er stærsta borg Suður-Karólínu með um 240.000 íbúa og 800.000 íbúa á stórborgarsvæðinu (2019).
Tinna Þorvalds Önnudóttir

Tinna Þorvalds Önnudóttir (f. 27. janúar 1985) er leikkona, söngkona og teiknari í Reykjavík.

Tinna útskrifaðist árið 2010 með BA gráðu í klassískri leiklist frá Rose Bruford College of Theatre and Performance í London. Meðfram leiklistinni hefur hún frá árinu 2012 stundað nám í söng hjá Alinu Dubik við Tónlistarskólann í Reykjavík.

Tinna er meðlimur listhópsins Spindrift, sem sérhæfir sig í sviðsverkum en hefur einnig búið til videoverk.

Tinna er einnig teiknari og hélt sína fyrstu sýningu á Hlemmur Square í tengslum við Reykjavík Fringe Festival 2020.

Hún er dóttir Þorvalds Þorvaldssonar stjórnmálamanns.
Dendrolimus spectabilis

Dendrolimus spectabilis er mölfiðrildi af ættinni Lasiocampidae. Það finnst í Japan.
Lindakrækja

Lindakrækja (fræðiheiti: "Scorpidium cossonii") er mosategund af rytjamosaætt. Lindakrækja finnst víða á Íslandi. Hún vex við ferskvatn - við uppsrettur, læki, tjarnir, vötn, áreyrar og í mýrum.

Lindakrækja er sérbýla planta og engar plöntur hafa fundist með gróhirslum á Íslandi.
Charles-Augustin de Coulomb

Charles Augustin Coulomb (14. júní 1736 - 23. ágúst 1806) var franskur eðlisfræðingur og verkfræðingur. Hann setti fram lögmálið um kúlombskraft eða lögmál Coulombs sem nefnt er eftir honum.

Síðar sýndi hann fram á að tilsvarandi lögmál gildir ennfremur um kraftvirkningen milli tveggja segulpóla.

Coulomb gerði ennfremur greinarbetri skil "núnings"lögunum.

SI-mælieiningin fyrir rafhleðslu, Coulomb er nefnd í höfuðið á honum.
Sýslur í Utah

Sýslur í Utah eru 29 talsins.
Clash Royale

Clash Royale er tölvuleikur frá finnska hugbúnaðarfyrirtækinu Supercell. Leikurinn er gefinn út fyrir stýrikerfin iOS og Android.
Compton's Cafeteria

Atburðirnir á Compton‘s cafeteria í Tenderloin hverfinu í San Francisco sumarið 1966 eru einn af hornsteinum hinsegin sögu í Bandaríkjunum. Stonewall-uppþotin í New York 27. júní 1969 eru yfirleitt kölluð upphaf opinberrar mannréttindabaráttu samkynhneigðra í Bandaríkjunum en átökin á Compton‘s cafeteria eru upphaf mannréttindabaráttu transfólks. Í New York kastaði Marsha P. Johnson fyrsta steininum í uppþotunum á Stonewall en í San Francisco var það dropi sem fyllti mælinn, þegar transkona skvetti úr kaffibolla framan í lögregluþjón á Compton‘s.

Tenderloin hverfið í San Francisco.

Tenderloin hverfið var miðpunktur hinsegin lífs borgarinnar. Þar voru samkomustaðirnir, þangað kom fólk víðsvegar að til að skemmta sér og margir bjuggu líka í Tenderloin: samkynhneigðir, tvíkynhneigðir, dragdrottningar og transfólk. Yfirvöld í San Francisco kölluðu hverfið „a haven for undesirables” - athvarf hinna óæskilegu.

Compton‘s cafeteria, samastaður dragdrottninga og kynlífsverkafólks.

Compton‘s cafeteria var veitingasala á horni Turk street og Taylor street sem var opin allan sólarhringinn, vinsæll viðkomustaður fyrir þau sem voru úti á lífinu og dýrmætt skjól fyrir kynlífsverkafólk til að hvílast um stund. Dragdrottningarnar stunduðu margar hverjar kynlífsvinnu, sem var hættuleg næturvinna, og bjuggu við stöðuga ógn af höndum viðskiptavina og lögreglu. Þær voru lágu vel við höggi því klæðskipti (e. cross dressing) voru ólögleg, alveg eins og samkynhneigð, og lögreglan hafði því nægar lagalegar ástæður til að þjarma að hinsegin íbúum og gestum í Tenderloin hverfinu. Slíkar ofsóknir lögreglu höfðu staðið frá því í seinni heimsstyrjöldinni og er þá ótalin hin siðferðislega fordæming samfélagsins sem hópurinn bjó við.

Starfsfólk Compton‘s reyndi ýmislegt til að losna við þessa viðskiptavini sem gerðu lítið annað en að kaupa sér einn kaffibolla og hangsa yfir honum eins lengi og hægt var í bið eftir því að vinkonurnar mættu á staðinn. Þeim var sýnd margvísleg fyrirlitning, jafnvel látnar borga meira en aðrir og þegar allt kom fyrir ekki var hringt á lögregluna, sem taldi ekki eftir sér að koma og taka fast á hinsegin fólkinu. Þannig var sótt að þessum hópi úr öllum áttum.

Heimildarmyndin Sqreaming Queens: The Riot at Compton's Cafeteria.

Talið er að upp undir 100 manns hafi barist við lögreglu þessa ágústnótt í San Franciso. Vopnin voru háir hælar og handtöskur, stólar og sykurkör og hver einasti gluggi í kaffiteríunni vinsælu var brotinn í mél. Lítið sem ekkert er til af opinberum heimildum um uppþotið á Compton‘s cafeteria og aldrei hefur tekist að staðfesta nákvæma dagsetningu en árið 1991 fann sagnfræðingurinn og transkonan Susan Stryker fyrir tilviljun frásögn af atburðinum í hinsegin skjalasafninu í San Francisco. Hún fór að leita að frekari gögnum og náði á endanum að hafa upp á og taka viðtöl við nokkrar af konunum sem tóku þátt. Í framhaldinu af þessari rannsóknarvinnu gerðu Susan Stryker og Victor Silverman heimildarmyndina "Screaming Queens: The Riot at Compton's Cafeteria" árið 2005 og fengu Emmy-verðlaun fyrir. Myndin er öllum aðgengileg á YouTube.
Árni Steinar Jóhannsson

Árni Steinar Jóhannsson (12. júní 1953 - 1. nóvember 2015) var íslenskur garðyrkjufræðingur og stjórnmálamaður sem átti sæti á þingi fyrir Vinstri hreyfinguna - grænt framboð.

Hann fæddist og ólst upp á Dalvík og nam garðyrkjufræði við Garðyrkjuskóla ríkisins og í Danmörku. Hann varð garðyrkjustjóri á Akureyri árið 1979 og síðar umhverfisstjóri sveitarfélagsins allt til ársins 1999.

Árni Steinar var oddviti Þjóðarflokksins í Norðurlandskjördæmi eystra í Alþingiskosningunum 1991. Árangur flokksins í kjördæminu var sá langbesti á landinu, rúmlega 1.000 atkvæði og mátti litlu muna að flokkurinn hlyti þar sinn fyrsta og eina þingmann. Fjórum árum síðar gekk Árni Steinar til liðs við Alþýðubandalagið og óháða og náði kjöri sem varaþingmaður. Hann varð síðar þingmaður fyrir Vinstrihreyfinguna - grænt framboð kjörtímabilið 1999-2003, þar sem hann átti sæti í iðnaðarnefnd.

Fyrir kosningarnar 2003 var kjördæmakerfinu breytt, þar sem Norðurlandskjördæmi eystra og Austurlandskjördæmi voru sameinuð. Þegar ljóst varð að Árni Steinar kæmist ekki ofar á lista en í þriðja sæti, sem talið var nær útilokað til að ná inn á þing, færði hann sig yfir í hið nýstofnaða Norðvesturkjördæmi og tók annað sæti á eftir Jóni Bjarnasyni. Hann náði ekki kjöri en tók þó tvívegis sæti sem varaþingmaður á kjörtímabilinu.

Eftir að stjórnmálaferlinum lauk sneri Árni Steinar sér aftur að fyrri verkefnum og gerðist umhverfisstjóri í Fjarðabyggð. Hann lést 62 ára að aldri eftir baráttu við krabbamein.
Disney's America

Disney‘s America var fyrirhugaður skemmtigarður með sögulegu ívafi sem Walt Disney samsteypan ætlaði að byggja í grennd við Washington-borg í Bandaríkjunum á 10. áratugnum. Í nóvember árið 1993 tilkynnti Michael Eisner, forstjóri að The Walt Disney Company, að þau myndu opna þriðja Disney-skemmtigarðinn í Bandaríkjunum og hann ætti að sýna fjölbreytni, kraft og nýbreytni  þjóðarinnar. Skemmtigarðinum átti að vera skipt niður í 9 svæði og átti hvert þeirra að vera í anda þýðingarmikils tímabils í bandarískri sögu. Harkalegar deilur sköpuðust um hvernig ætti að draga upp mynd af sögunni og eftir mánaðarlangar deilur hætti Disney við að byggja skemmtigarðinn.

Forsaga og sögustríðin.

Á síðari hluta 20. aldar jókst áhugi sögu í Bandaríkjunum. Ættfræðirannsóknir urðu vinsælli, aðsókn að söfnum og minnisvörðum urðu meiri og sjónvarpsstöðvar fóru að framleiða meira af sagnfræðilegu efni, ekki síst um seinni heimsstyrjöldina og Hitler.

sáu sér leik á borði og tilkynntu árið 1993 að þau myndu reisa stóran skemmtigarð tileinkaðan bandarískri sögu. Skemmtigarðurinn átti að vera í bland alvarlegur og skemmtilegur. Michael Eisner, forstjóri Disney, undirstrikaði alvarleikann með því að segjast ætla að sýna þrælastríðið með allri þeirri kynþáttabaráttu sem þar átti sér stað og jafnvel einnig Víetnamstríðið. Um þetta var harkalega deilt og vegna mikillar vantrúar á verkefninu, bæði um sagnfræðilega túlkun og umhverfisáhrif á staðnum, þá hætti Disney við að reisa garðinn. Málið varð hluti af stærri deilum um hvernig ætti að skrifa sögu Bandaríkjanna, svokölluðum sögustríðum. Uppnámið sem Disney olli sýndi að þó svo að Bandaríkjamenn hefðu mikinn áhuga á sögu Bandaríkjanna, þá voru þeir innilega ósammála um hvernig ætti að setja hana fram.
Listi yfir íslenskar söngkonur

Eftirfarandi er listi yfir íslenskar söngkonur. Listinn er ekki tæmandi.
Tróndur Patursson

Tróndur Sverri Patursson (fæddur 1. mars 1944 í Kirkjubæ) er færeyskur listamaður, myndhöggvari, sæfari og ævintýramaður. Hann lærði list í Kaupmannahöfn og Osló. Árið 1976 slóst hann í för með ævintýramanninum og sagnfræðingnum Tim Severin yfir Atlantshaf á frumstæðum bát.

List hans prýðir ýmsar kirkjur í Færeyjum og hefur hann haldið sýningar um heiminn. Hringtorgið á Austureyjargöngunum sem opnuð voru 2020 er prýtt af list Trónds. Hann var heiðraður af Mentanarvirðisløn Landsins árið 2014.
Litli-Svalur

Litli-Svalur (franska: Le Petit Spirou) er myndasagnaflokkur eftir listamennina Tome og Janry. Átján bækur komu út á árabilinu 1990-2019 og hafa þrjár þær fyrstu verið gefnar út á íslensku.

Saga.

Árið 1987 kom út 38. bindið í ritröðinni um Sval og Val. Það var smásagnasafn sem nefndist Furðulegar uppljóstranir á íslensku en "La jeunesse de Spirou" eða "Æskuár Svals" á frummálinu. Titilsagan fjallaði um barnungan Sval, sem er alinn upp af hótelstarfsfólki og því ætíð íklæddur lyftuvarðarbúningi. Í sögunni komu fyrir fjölmargar persónur úr sagnaheimi Svals &amp; Vals. Valur, Bitla og Sammi frændi eru öll bekkjarfélagar Svals og Sveppagreifinn meðal kennara, ásamt helstu teiknurum úr sögu bókaflokksins.

Ekki hafði verið fyrirhugað framhald á þessari stöku sögu, en viðtökur lesenda urðu vonum framar og höfundarnir skemmtu sér svo vel við að semja söguna að þegar var farið að huga að áframhaldi. Þeir Tome og Janry, héldu áfram ritun Svals og Vals-sagnanna, en birtu jafnframt stuttar skrítlur með Litla-Sval í aðalhlutverki og komu þær fyrstu út á bók árið 1990. Sú breyting var þó gerð frá fyrstu sögunni að fyrir utan íkornan Pésa voru engar aukapersónur með tengingu við meginbókaflokkinn.

Svalur er uppátækjasamur skólastrákur í ströngum kaþólskum grunnskóla, þar sem prestar og nunnur gegna veigamiklu hlutverki. Hann er einkabarn foreldra sinna sem búa undir sama þaki og fjörgamall afi. Þau eru öll klædd í lyftuvarðabúninga. Ásamt skólafélögum sínum framkvæmir Svalur ýmis prakkarastrik. Þar sem hvolpavitið er farið að láta á sér kræla snúast mörg uppátækjanna um að liggja á gægjum, þar sem íturvaxnar kennslukonur koma m.a. við sögu.

Sögurnar um Litla-Sval rokseldust og fór svo að upplagstölur Litla-Svals voru orðnar hærri en bókanna í opinberu ritröðinni. Átti það stóran þátt í því að Tome og Janry hættu að rita þær sögur og sneru sér alfarið að Litla-Sval.

Titlar.

Bókaútgáfan Iðunn gaf út tvær fyrstu sögurnar um Litla-Sval sömu ár og þær komu út í heimalandinu. Árið 2020 tók Froskur útgáfa upp þráðinn að nýju með þriðju bókinni.
Heilaköngull

Heilaköngull er lítið líffæri í heila, um 1 sm langt og í lagi eins og furuköngull. Heilaköngull er staðsettur rétt ofan við miðheila og fyrir framan litla heila. Heilaköngull framleiðir (seytir) hormónið melatónín.
1947

Árið 1947 (MCMXLVII í rómverskum tölum)

Á Íslandi.

Fædd

Dáin

Erlendis.

Fædd

Dáin
Mario Götze

Mario Götze (fæddur 3. júní 1992 í Memmingen í Bæjaralandi er þýskur knattspyrnumaður sem spilar fyrir Eintracht Frankfurt og þýska landsliðið. Hann er sigursæll leikmaður, og hefur meðal annars unnið HM með landsliðinu þar sem hann skoraði sigurmarkið í úrslitum 2014. .

Titlar.

Bayern München.

Þýskaland
Peter New

Peter New (f. 30. október 1971) er bandarískur leikari. Hann er þekktastur fyrir hlutverk sín sem Big McIntosh í "" og Sunil Nevla í "Littlest Pet Shop".
Cat Stevens

Yusuf Islam einnig þekktur sem Cat Stevens og Yusuf er breskur tónlistarmaður. Hann fæddist árið 1948 sem Steven Georgiu í London, sonur kýpurgrísks föður og sænskrar móður. Frumraun hans platan "Matthew and Son" og samnefnt lag komu út árið 1967 og náðu topp 10 á breska listanum.

Vinsældir Stevens jukust á 8. áratugnum og náðu lög eins og "Father and Son, Wild World, Moonshadow, Peace Train og Morning Has Broken" miklum vinsældum. Árið 1977 snerist hann hins vegar til íslamstrúar, breytti nafni sínu í Yusuf Islam og hætti afskiptum af popptónlist frá 1979. Árið 2006 hóf Yusuf aftur að gera popptónlist. Árið 2017 notaði hann nafnið Yusuf/Cat Stevens.
Ragnar Jónasson

Ragnar Jónasson (f. 1976) er íslenskur lögfræðingur og rithöfundur.

Ævi.

Ragnar fæddist í Reykjavík en ólst upp í Kópavogi og Grafarvogi. Foreldrar hans eru Katrín Guðjónsdóttir fyrrverandi læknaritari hjá embætti landlæknis og Jónas Ragnarsson ritstjóri hjá Krabbameinsfélaginu. Eiginkona Ragnars er María Margrét Jóhannesdóttir og eiga þau tvær dætur.

Ragnar lauk stúdentsprófi frá Verzlunarskóla Íslands og útskrifaðist sem lögfræðingur frá Háskóla Íslands. Hann starfaði m.a. sem fréttamaður á Ríkissjónvarpinu samhliða námi. Hann starfaði sem forstöðumaður skrifstofu slitastjórar Kaupþings og forstöðumaður lögfræðiráðgjafar Nýja Kaupþings. Frá 2015-2019 var hann yfirlögfræðingur sjóðstýringafyrirtækisins Gamma en árið 2019 hóf hann störf á fjárfestingabankasviði Arion banka. Ragnar hefur einnig kennt höfundarétt við lagadeild Háskólans í Reykjavík.

Fyrsta glæpasaga Ragnars "Fölsk nóta" kom út árið 2009 en áður hafði hann þýtt fjölda bóka eftir Agatha Christie.

Ragnar hefur ásamt Yrsu Sigurðardóttur glæpasagnahöfundi staðið fyrir fyrstu íslensku glæpasagnahátíðinni Iceland Noir sem fyrst var haldin árið 2013.

Ragnar hefur einbeitt sér að ritun glæpasagna og bækur hans verið gefnar út í 40 löndum á 27 tungumálum og selst í tæplega tveimur milljónum eintaka á heimsvísu. Árið 2020 var bók hans "Mistur" valin glæpasaga ársins í Bretlandi. Í september árið 2020 tilkynnti bandaríska sjónvarpsstöðin CBS að hún ætlaði að framleiða glæpaþætti byggða á bók Ragnars, "Dimmu".
Crawley

Crawley er borg í Vestur-Sussex, 45 kílómetra suður af London sem er nálægt Gatwick-flugvelli. Íbúar eru um 112.000 (2019). Bærinn Crawley var lítill fram að seinna stríði en eftir stríðið var ákveðið að skipuleggja "new town" þar og íbúafjöldi óx mjög.

Crawley Town er knattspyrnulið borgarinnar. Hljómsveitin The Cure var stofnuð þar.
Bombus campestris

Bombus campestris er tegund af humlum, útbreidd um Evrópu.

Hún sníkir á B. humilis og ryðhumlu (Bombus pascuorum), og stundum á B. pratorum.

Hún er svört með tvær gular rendur og stundum gul aftast. Annars er liturinn nokkuð breytilegur. Drottningar eru um 18 mm langar og druntar 15 til 18 mm. Tungan er stutt.
Hebei

Hebei "(kínverska: "河北"; rómönskun: Héběi)" er strandhérað í norðurhluta Alþýðulýðveldisins Kína, staðsett við Bóhaíhaf sem er flói innst í Gula hafinu. Héraðið nær yfir 78.200 ferkílómetra landsvæði. Það afmarkast í norðvestri af sjálfstjórnarsvæðinu Innri Mongólíu og héruðunum Liaoning í norðaustri, Shandong í suðaustri, Henan í suðri og Shanxi í vestri.

Lítill hluti Hebei, Sanhe og Xianghe-sýslur, er ótengdur hinum landshlutanum héraðsins, og myndar fleyg á milli sveitarfélaganna Beijing og Tianjin. Bæði sveitarfélög Beijing og Tianjin, sem liggja að hvort öðru, voru skorin út úr Hebei héraði.

Nafnið Hebei þýðir bókstaflega „norður af fljótinu“, og vísar til staðsetningar þess norðan við hið mikla Gulafljót.

Höfuðborgin og stærsta borg héraðsins er Shijiazhuang. Hún liggur um 280 km suðvestur af Beijing borg. Höfuðborgin liggur á mótum þriggja járnbrauta: Beijing-Guangzhou (Canton) línunnar, Norður-suður stofnbrautarinnar og járnbrautalínanna til Shanxi og til Shandong.

Menningarlega og efnahagslega er Hebei eitt þróaðasta hérað í Norður-Kína.

Íbúafjöldi Hebei er yfir 74 milljónir. Flestir eru Han Kínverjar eða um 96 prósent íbúa. Aðrir teljast til þjóðabrota í minnihluta á borð við Manchu, Hui og Mongólar.

Hebei hérað er ríkt af náttúrulegum afurðum, svo sem korni, bómull og ávöxtum. Það var einnig eitt af fyrstu héruðunum Kína til að iðnvæðast. Mikil stálframleiðsla Hebei hefur haft í för með sér alvarlega loftmengun.

Tenglar.

Heimildir.